**המועצה הישראלית לצרכנות ניסחה עבורכם הצרכנים כתב תביעה לדוגמה המתאים לבית המשפט לתביעות קטנות.**

**כתב התביעה מתאים למקרים בהם רכשתם מוצר שיש להרכיבו לפי הוראות הרכבה, הוראות ההרכבה לא צורפו ולא ניתן להרכיב בפשטות את המוצר והנכם מבקשים לבטל את העסקה.**

**יש למלא את כתב התביעה עם הפרטים שלכם, פרטי הנתבע ופרטי המקרה המיוחדים שלכם.**

**חשוב לקרוא היטב כל סעיף וסעיף בכתב התביעה, ולבצע את ההתאמות הנדרשות בהתאם לעובדות שהתרחשו במקרה הספציפי שלכם.**

**לכתב התביעה יש לצרף את כל המסמכים שהוזכרו בו והוא יוגש לבית משפט השלום שבאזור שיפוטו נמצא אחד מאלה:**

**1. מקום מגוריו של הנתבע;**

**2. מקום עסקו של הנתבע;**

**3. בסחר ברשת האינטרנט - לבית המשפט שבמחוז שיפוטו מצוי מקום מגוריו או מקום עסקו של הנתבע או התובע;**

**את כתב התביעה יש להגיש במזכירות בית משפט השלום המתאים (לפי הפרמטרים לעיל) או באמצעות הגשה מקוונת באתר נט-המשפט (ראו מדריך** [כאן](https://www.gov.il/he/departments/general/small_claims_court_guide_how_to_file)**).**

**סכום התביעה המקסימלי אותו תוכלו לתבוע בבית המשפט לתביעות קטנות עומד על סך של 34,600 ₪ (נכון ליום 1/1/2022). האגרה בבית המשפט לתביעות קטנות עומדת על סכום של 1% מסכום התביעה, אך לא תפחת מ – 50 ₪.**

**נשמח לקבל עותק של פסק הדין לכשיינתן.**

**אין באמור לעיל משום חוות דעת משפטית ביחס למקרה הספציפי שלכם, אלא מידע כללי על הוראות החוק החלות, הסעדים הקיימים בחוק והאופן שבו ניתן לממש את זכויותיכם.**

במידה ותרצה לעבות את כתב התביעה, ניתן להיעזר במדריך תביעות קטנות שיש לנו כיום באתר

<https://www.consumers.org.il/category/guide-to-small-claims>

**בבית המשפט לתביעות קטנות**

**ב \_\_\_\_\_\_\_\_\_\_\_**

|  |  |  |
| --- | --- | --- |
|  | **שם ותעודת זהות:\_\_\_\_\_\_\_\_\_\_\_\_\_\_\_\_\_**  **כתובת**: \_\_\_\_\_\_\_\_\_\_\_\_\_\_\_\_\_\_\_\_\_\_  **טלפון**:\_\_\_\_\_\_\_\_\_\_\_\_\_\_\_\_\_\_\_\_\_\_  **דוא**"ל:\_\_\_\_\_\_\_\_\_\_\_\_\_\_\_\_\_\_\_\_\_ | **להלן: התובע/ת** |
|  | **- נ ג ד -** |  |
|  | **שם חברה וח.פ:\_\_\_\_\_\_\_\_\_\_\_\_\_\_\_\_\_\_**  **כתובת**: \_\_\_\_\_\_\_\_\_\_\_\_\_\_\_\_\_\_\_\_\_\_  **טלפון**:\_\_\_\_\_\_\_\_\_\_\_\_\_\_\_\_\_\_\_\_\_\_  **דוא**"**ל**:\_\_\_\_\_\_\_\_\_\_\_\_\_\_\_\_\_\_\_\_\_ | **להלן: הנתבע/ת** |

### מהות התביעה: כספית + צו לביטול עסקה.

### סכום התביעה: \_\_\_\_\_\_\_\_\_\_\_\_ ₪.

### כתב תביעה

**הצדדים**

1. התובע הינו צרכן אשר רכש מהנתבעת \_\_\_\_\_\_\_\_\_\_ כמפורט בפרשת התביעה.
2. במועד הרלוונטי לתביעה, הייתה הנתבעת חברה בע"מ הרשומה אצל רשם החברות ועיסוקה במכירת \_\_\_\_\_\_\_\_\_\_\_\_\_\_\_\_\_\_\_.

... העתק תמצית רישום פרטי הנתבעת כפי שמופיעים אצל רשם החברות, מצורף לתביעה ומסומן כ**נספח** **1**.

**העובדות**

1. בתאריך **\_\_\_\_\_\_\_\_\_\_\_\_\_\_** רכש התובע מן הנתבעת \_\_\_\_\_\_\_\_\_\_\_\_ (להלן: "**הפריט**"**)** שמחירו הכולל בסך **\_\_\_\_\_\_\_\_\_\_\_\_\_\_** ₪ (להלן: "**העסקה**").

... העתק קבלה מס' **\_\_\_\_\_\_\_\_\_\_\_\_\_\_** מיום **\_\_\_\_\_\_\_\_\_\_\_\_\_\_** המעיד על העסקה, מצורף לתביעה ומסומן כ**נספח 2.**

1. ביום \_\_\_\_\_\_\_\_\_\_ אסף/קיבל התובע את הפריט, פתח את אריזת הפריט אשר נצפה מפורק לחלקיו, שהשימוש בו כרוך בהרכבה עצמית ומנגד לא נצפו דפי הדרכה. כך הניח התובע בתום-לבו שמלאכת הרכבת הפריט לא תהיה מסובכת.
2. בהגיע התובע לביתו הוא ביקש להרכיב את חלקי הפריט אך נוכח שנבצר יהיה לבצע זאת כהלכה ולפיכך הוא שב על עקבותיו אל החנות, אך גם עובדי הנתבעת כשלו בהרכבת חלקי הפריט ולפיכך התובע עמד על זכותו להחזיר לידי הנתבעת את הפריט.
3. הנתבעת קבלה לידיה את הפריט אך סירבה להשיב לו את כספו עד לתום 'בירור' שהיא תקיים למחרת היום בעניינו מול ספק הפריט, וכך היא תיעדה זאת בכתב-ידה על גבי טופס חשבונית המס שהונפקה לתובע.

... העתק תיעוד הנתבעת אודות החזרת הפריט לידיה, מבלי שתמורתו תושב לתובע, מצורף לתביעה ומסומן כ**נספח 3.**

1. בנסיבות דלעיל, התובע פנה בתאריך **\_\_\_\_\_\_\_\_\_\_\_\_\_\_** אל המועצה הישראלית לצרכנות, בבקשת סיוע למיצוי זכויותיו על-פי דין וזו סייעה לו בניסוח כתב תביעתו.

... העתק פניית התובע אל המועצה הישראלית לצרכנות, מצורף לתביעה ומסומן כ**נספח** **4**.

**טענות התובע והפן המשפטי**

1. התובע יטען כי הנתבעת לא עמדה בחיוביה כלפיו וביצעה הטעיה בדרכי הטיפול בנכס, בניגוד לאיסור הטעיה המעוגן בסעיף 2(א)(5) לחוק הגנת הצרכן, התשמ"א-1981 (להלן: "**חוק הגנת הצרכן**"). שכן היא סיפקה לתובע פריט מפורק לחלקיו אשר לא מצורפות אליו הוראות להרכבתו ואף נכשל כל ניסיון להרכיבו בלעדיהן.
2. העוולה הנטענת לעיל, לכשעצמה, מקימה לתובע את הזכות לסעדים המעוגנים בחוק הגנת הצרכן, לרבות הזכות לביטול העסקה מכוח סעיף 32, וכן את הזכות לתבוע פיצויים בגין כל נזק שנגרם לו עקב הטעייתו, מכוח סעיף 31 לחוק הנ"ל, כמו-גם את התרופות המעוגנות בסעיפים 7 ו-9(א) לחוק החוזים (תרופות בשל הפרת חוזה), התשל"א-1970.
3. לא זו אף זו; הנטען לעיל מעיד על כך שהפריט שהנתבעת סיפקה לתובע פריט הנגוע באי-התאמה, המעוגנת בסעיף 11(3) לחוק המכר, התשכ"ח-1968, עליה התובע מיהר ליידע את הנתבעת ביום מסירת הפריט לידיו ובהתאמה להוראת סעיף 14 בחוק זה.
4. למעלה מכך; הוראת תקנה 2(1) לתקנות הגנת הצרכן (ביטול עסקה), תשע"א-2010 (להלן:"**התקנות**)") מקימה לתובע את הזכות לבטל בתוך 14 יום מיום שקיבל את הפריט מושא העסקה, בתנאים הנקובים בתקנה הנ"ל אשר התובע עמד בהם (**נספח 3)** ומנגד, הנתבעת פעלה בניגוד להוראת תקנה 3 לתקנות ולא השיבה לתובע את עלות העסקה, בניכוי דמי הביטול הנקובים בתקנה 5 לתקנות.
5. התובע נסמך באמור לעיל גם על פסק הדין שניתן בתיק המר' (ת"א) 3037/65 **אוניקו בונה וכו' ואח' נ' גינגס**, המכיל ציטוט מספרו של כבוד השופט העליון ד"ר י. זוסמן, על סדרי הדין האזרחי, מהדורה 3, עמוד 117, לאמור*: "שניים שהתקשרו בחוזה מכר והקונה שילם המחיר, אך המוכר לא מסר את הנמכר, הברירה בידי הקונה. רצה- ידרוש דמי נזק על הפרת החוזה (ונזקו כולל את דמי המכר אשר שולם), רצה – ידרוש דמי המכר מחמת כשלון התמורה, בתור ממון ששולם ונתקבל (ראה גם : ע.א 271/56 ,פס"ד י"א 454)".*
6. כל שכן, שהנתבעת מחזיקה לאורך-זמן וללא כל תמורה בכספו של התובע עבור הפריט שהוחזר לה, בבחינת 'עושר-ולא במשפט', עליו נאמר ב-ע"א 495/80 ‎ **ברקוביץ‎ ‎נ' קלימר**, כדלקמן: "[*שנית,] חובת ההשבה קמה מכוח העקרונות הכלליים של דיני עשיית עושר ולא במשפט, הקבועים כיום ב*[*חוק עשיית עושר ולא במשפט*](http://www.nevo.co.il.lib.pac.ac.il:2048/law/4526)*, תשל"ט1979- . " ... [שלישית,] אפילו נניח, כי אין כל הוראה בשיטתנו, החלה במישרין על ההשבה, כי אז לפנינו ליקוי, המחייב השלמה בדרך ההיקש. כהוראות, מהן ניתן להקיש, ולהביא בחשבון את הוראת סעיף 21 לחוק החוזים (חלק כללי), הקובעת השבה במקרה של ביטול חוזה בשל פגם בכריתתו, ואת הוראת סעיף*[*9*](http://www.nevo.co.il.lib.pac.ac.il:2048/law/71887/9)*לחוק החוזים (תרופות בשל הפרת חוזה), הקובעת השבה במקרה של ביטול חוזה בשל הפרתו*".
7. וכך נפסק בפסק דין מקיף [ע"ע (ארצי) 66524-09-14](http://www.nevo.co.il/case/18077085)  **רשות שדות התעופה בישראל נ' רון עניא**, בו עמד בית הדין על מבחני העזר ליישומו של [סעיף 2](http://www.nevo.co.il/law/4526/2) לחוק  [עשיית עושר ולא במשפט](http://www.nevo.co.il.lib.pac.ac.il:2048/law/4526)*,*, בהתחשב בתכליתו : עשיית צדק יחסי בין הצדדים, כשלצד תכלית זו עשויים לעמוד גם שיקולים שהם מעבר לצדדים עצמם, כגון השלכות חברתיות ופיזור הנזק. לפיכך הודגש כי, ***"****הצדק היחסי בין הצדדים הינו דינמי, ומשמעותו הקונקרטית עשויה להשתנות לאורך ציר היחסים בין הצדדים ... משכך, אין לצמצם את בחינת מבחני העזר השונים לנקודת זמן מסוימת במערכת היחסים, ולעתים יש מקום וצורך בבחינה רחבה של נסיבות המתייחסות להתנהגות הצדדים עובר לקבלת התשלום, במהלך קבלת התשלום ולעתים אף לאחריה, וזאת ככל שחל שינוי בנסיבות במרוצת הזמן".*
8. התובע יחתום טיעוניו, בציון זכאותו גם לפיצוי הולם גם בשל עוגמת הנפש שהסבה לו הנתבעת**.**
9. הוראות [סעיף 13](http://www.nevo.co.il/law/71887/13) לחוק החוזים (תרופות), מאפשרות לבית המשפט לקבוע פיצוי לתובע בגין נזק שאינו ממוני " *בשיעור שיראה לו בנסיבות העניין".*
10. לעניין השיקולים המנחים בקביעת הוצאות בנוגע לנזק לא ממוני, יפנה התובע אל : עמ' 308-212 לספרם של ג' [שלו וי' אדר, **דיני החוזים**](http://www.nevo.co.il/safrut/bookgroup/431) **– תרופות לקראת קודיפיקציה של המשפט האזרחי** (תשס"ט) וכן: פסקאות 85-89 לפס"ד המקיף של השופט ט' חבקין ב[ת"ק (תביעות קטנות ת"א) 4605-07-14](http://www.nevo.co.il/case/17022607)‏ **סיגאוי נ' איי. קיו. טק שירותי תוכן בתשלום בע"מ** ופסק הדין שניתן ב[ת"ק (תביעות קטנות פ"ת) 28287-03-16](http://www.nevo.co.il/case/21026650) **מלך נ' רהיטי סגולה בע"מ**.

**הסעדים**

1. לאור האמור לעיל, מתבקש ביהמ"ש הנכבד, כדלקמן:
   1. ליתן צו המורה לנתבעת על ביטול העסקה עם התובע והשבת מלוא התמורה ששילם בגין העסקה בסך **\_\_\_\_\_\_\_\_\_\_\_\_\_\_** ₪ .
   2. לחייב את הנתבעת לפצות את התובע בסך של 500 ₪, בגין עוגמת הנפש שנגרמה לו הטרחה ובזבוז הזמן בגין אספקתו של כלי סניטרי שלא צורפו לו הוראות הרכבה ולכן לא ניתן היה להרכיבו .
   3. כמו כן, לחייב את הנתבעת בהוצאות משפט, בתוספת הפרשי ריבית והצמדה כדין, מיום הגשת התביעה ועד למועד התשלום בפועל.
2. התובע מצהיר כי, הוא לא הגיש בשנה זו יותר מחמש תביעות בבימ"ש זה.
3. לבית המשפט הנכבד הסמכות העניינית והמקומית לדון בתביעה

|  |  |  |
| --- | --- | --- |
|  |  |  |
|  | **התובע** |  |